b'\n_START_ARTICLE_\nRuger Blackhawk\n_START_SECTION_\nSuper Blackhawk\n_START_PARAGRAPH_\nZaradi omenjenih te\xc5\xbeav so v podjetju Sturm, Ruger & Co. za\xc4\x8deli \xc5\xbee leta 1959 izdelovati izbolj\xc5\xa1ano razli\xc4\x8dico legendarnega Blackhawka, Super Blackhawk, originalni revolver pa so leta 1963 prenehali izdelovati. Novi revolver je bil nekoliko spremenjen in v celoti izdelan iz jekla. Pove\xc4\x8dan je bil ro\xc4\x8daj, celotno ogrodje pa je bilo \xc5\xa1e masivnej\xc5\xa1e. Branik spro\xc5\xbeilca je bil prav tako predelan in je iz ovalne oblike dobil ravno zadnjo steno. Prav tako sta bila raz\xc5\xa1irjena spro\xc5\xbeilec in kladivce, zadnji merek pa je dobil stranske \xc5\xa1\xc4\x8ditnike._NEWLINE_Leta 1972 so v podjetju Sturm Ruger zamenjali celoten spro\xc5\xbeilni mehanizem in uvedli klasi\xc4\x8dno udarno iglo, kar je pripomoglo k ve\xc4\x8dji varnosti revolverja, saj tak\xc5\xa1na igla ni nikoli naslonjena neposredno na netilko. Tudi sistem polnjenja bobni\xc4\x8da je bil pri posodobljenem Super Blackhawku izbolj\xc5\xa1an. Tako je bilo bobni\xc4\x8d mogo\xc4\x8de vrteti v obe smeri takoj, ko je uporabnik odprl vratca za polnjenje.\n_START_SECTION_\nNew Model Blackhawk\n_START_PARAGRAPH_\nLeta 2006 je Ruger, ki je do tedaj vztrajno zavra\xc4\x8dal mo\xc5\xbenost spreminjanja svojega kultnega revolverja, popustil pred vedno bolj zahtevnimi kupci in na tr\xc5\xbei\xc5\xa1\xc4\x8de poslal novi model. Izdelali so ga posebej za petdesetletnico obstoja naboja .44 Magnum, od svojega predhodnika pa se razlikuje po veliko bolj\xc5\xa1i kon\xc4\x8dni izdelavi in po tem, da ga izdelujejo le s cevjo dol\xc5\xbeine 6,5 in\xc4\x8dev. Novi revolver zdru\xc5\xbeuje robustnost prvega modela in varnost drugega, izkazal pa se je tudi za izredno natan\xc4\x8dno oro\xc5\xbeje, s katerim dober strelec na razdalji 25 metrov zlahka dose\xc5\xbee skupino s premerom 30 do 40 mm.'